

COMUNICAT DE PRESĂ

Chişinău, 17 septembrie 2009
CtEDO a pronunţat hotărârea Manole şi alţii c. Moldovei 
La 17 septembrie 2009, Curtea Europeană a Drepturilor Omului (Curtea) a pronunţat hotărârea Manole şi alţii c. Moldovei (cererea nr. 13936/02).
*  *  *

În această cauză, reclamanţii, Larisa MANOLE, Corina FUSU, Mircea SURDU, Dinu RUSNAC, Viorica CUCEREANU-BOGATU, Angela ARAMĂ-LEAHU, Ludmila VASILACHE, Leonid MELNIC şi Diana DONICĂ, sunt sau au fost jurnalişti la Compania „Teleradio-Moldova” .
Compania de Stat „Teleradio-Moldova” (TVM) a fost creată în anul 1994 în locul Radioului şi al Televiziunii existente anterior în Republica Moldova şi era unica companie care difuza emisiuni pe întreg teritoriul Moldovei. În 2002, Compania de Stat a fost transformată într-o companie publică. În 2004, o companie privată de televiziune (NIT) a început să aibă acoperire naţională.  
Potrivit reclamanţilor, TVM a fost supusă cenzurii pe întreg parcursul existenţei sale. Totuşi, după februarie 2001, când Partidul Comuniştilor a câştigat cu o majoritate largă alegerile parlamentare, cenzura a devenit intolerabilă. Cenzura era, de obicei, efectuată pe calea instrucţiunilor verbale care veneau, în ordine ierarhică, de la preşedintele Companiei la editori. În special, reclamanţii au pretins că, începând cu februarie 2001, niciun partid de opoziţie nu a beneficiat de timp de emisie; orice reportaj care conţinea un punct de vedere diferit de cel al Partidului Comuniştilor era interzis; cuvinte şi expresii precum „român”, „limba română”, „Basarabia”, „istoria românilor”, „regim totalitar” etc. au fost interzise; s-a interzis orice referire la anumite perioade istorice precum perioada dintre cele două războaie mondiale, foametea organizată în URSS, regimul stalinist, deportările în GULAG şi perioada renaşterii naţionale din 1989. Evenimentele care urmau să fie reflectate în buletinele de ştiri erau atent selectate şi numai un număr limitat de jurnalişti avea dreptul să facă reportaje despre autorităţile publice. Se putea face referire numai la agenţia de ştiri de stat „Moldpres”, iar opoziţia era denigrată. Dacă exista vreun reportaj în care erau incluşi reprezentanţi ai opoziţiei, interviurile erau trunchiate, iar orice discurs era substituit de declaraţiile jurnaliştilor sau de textul scris de agenţia de ştiri „Moldpres”. Reportajele despre activitatea Guvernului durau 3-5 minute. Restul reportajelor durau 60-90 de secunde.

La 25 februarie 2002, 331 de angajaţi ai TVM au semnat o declaraţie de protest împotriva cenzurii. La 27 februarie 2002, angajaţii TVM au decis să declare grevă pasivă şi, în acest scop, a fost ales un Comitet de Grevă. Comitetul de Grevă a prezentat conducerii TVM şi Guvernului o listă de revendicări cu privire la abolirea cenzurii de la Televiziunea şi Radioul Naţional. În acelaşi timp, editorii şi prezentatorii de ştiri, în pofida presiunii din partea administraţiei Companiei, au început să prezinte ştiri „necenzurate”. La 7 martie 2002, Parlamentul a creat o comisie parlamentară specială, care să elaboreze „o strategie pentru îmbunătăţirea activităţii [TVM]”.

Unul după altul, liderii mişcării greviste au început să fie concediaţi din funcţiile lor prin diferite metode şi să fie supuşi sancţiunilor disciplinare. Diverse sancţiuni disciplinare au fost aplicate reclamanţilor Larisa MANOLE şi Dinu RUSNAC. În martie şi aprilie 2002, liderii Comitetului de Grevă au fost interogaţi de către anchetatori penali cu privire la protestele organizate de ei în faţa clădirii Companiei.

La 7 iunie 2002, Preşedintele Republicii Moldova, dl Voronin, a făcut o declaraţie de presă cu privire la Companie. El şi-a exprimat rezervele faţă de Rezoluţia Adunării Parlamentare a Consiliului Europei nr. 1280 (2002), care a cerut autorităţilor Republicii Moldova să transforme Compania de Stat „Teleradio-Moldova” într-o companie publică, însă a declarat că, în calitate de Preşedinte, el va trebui să fie de acord dacă o astfel de schimbare va avea loc. In fine, el a declarat că protestele anticomuniste desfăşurate între lunile ianuarie şi aprilie au fost organizate de „persoane needucate, persoane sălbatice, pitecantropi”. 

La 26 iulie 2002, Parlamentul a adoptat Legea nr. 1320-XV cu privire la instituţia publică naţională a audiovizualului Compania „Teleradio-Moldova”, prin care Compania de Stat „Teleradio-Moldova” a devenit o Companie Publică. În conformitate cu noua lege, angajaţii vechii Companii de Stat trebuiau să treacă o procedură de selectare pentru a fi angajaţi la Compania Publică. Niciunul din reclamanţii care au lucrat în cadrul Departamentului Actualităţi nu a fost confirmat în funcţie şi nici majoritatea persoanelor care au fost active pe parcursul grevei din 2002.

Reclamanţii au pretins, în temeiul art. 10 CEDO (libertatea de exprimare), că cenzura impusă la TVM a constituit o ingerinţă nejustificată în dreptul lor la libertatea de exprimare şi a reprezentat o încălcare gravă a dreptului lor într-o societate democratică de a comunica informaţii publicului.

Curtea a constatat, în unanimitate, violarea art. 10 CEDO. 
Curtea consideră că Statul are obligaţia de a asigura, în primul rând, accesul publicului prin intermediul televiziunii şi radioului la informaţii imparţiale şi exacte şi la comentarii care reflectă, printre altele, diversitatea opiniilor politice din ţară şi, în al doilea rând, ca jurnaliştii şi alţi profesionişti ce activează în domeniul audiovizualului să nu fie împiedicaţi de a comunica aceste informaţii şi comentarii. Mai mult ca atât, atunci când companiile private de televiziune sunt prea slabe pentru a putea oferi o alternativă veritabilă şi, prin urmare, compania de stat este dominantă în ţară sau într-o regiune, este indispensabil pentru o bună funcţionare a democraţiei ca ea să transmită noutăţi, informaţii şi comentarii imparţiale, independente şi echilibrate şi, în plus, să ofere spaţiu pentru discuţii publice în care să fie reflectate o gamă cât mai largă de păreri şi opinii.
Curtea a reiterat că jurnaliştii au dreptul de a răspândi informaţii şi că protecţia art. 10 CEDO se extinde asupra jurnaliştilor angajaţi şi a altor persoane care activează în domeniul mass-media. Curtea a conchis că, pe parcursul perioadei relevante, a existat o tendinţă semnificativă de raportare a activităţilor Preşedintelui şi a Guvernului în cadrul noutăţilor TVM şi a altor emisiuni, fără a oferi acces reprezentanţilor partidelor de opoziţie pentru a-şi exprima opiniile. Mai mult ca atât, Curtea a notat că există probe a unei politici de cenzurare a discuţiilor sau menţionării unor anumite subiecte, pe motiv că acestea au fost considerate sensibile din punct de vedere politic sau că făceau o imagine proastă Guvernului. Astfel, Curtea a considerat că reclamanţii, în calitate de jurnalişti, editori şi producători la TVM, trebuia să fi fost afectaţi în urma acestor politici. Prin urmare, ea a constatat că a existat o ingerinţă continuă în drepturile reclamanţilor la libertatea de exprimare pe toată durata de timp relevantă.
Curtea a notat că, aproape pe toată durata de timp în chestiune, TVM a fost unicul canal de televiziune care avea acoperire naţională. Aproximativ 60% din populaţie locuia în localităţile rurale, fără acces sau cu acces limitat la televiziunea prin cablu sau satelit. În aceste circumstanţe, era de o importanţă vitală ca TVM să transmită noutăţi şi informaţii exacte şi echilibrate, iar emisiunile sale să reflecte diverse opinii politice şi statul are o puternică obligaţie pozitivă de a organiza condiţii pentru a permite ca aceasta să fie realizat. Curtea a notat că, potrivit Hotărârii de Guvern nr. 502 din 12 septembrie 1996, „activitatea de creaţie şi editorială a Companiei este ocrotită prin lege de intervenţiile  autorităţilor publice, de influenţă şi presiuni ale partidelor şi formaţiunilor social-politice”. Totuşi, art. 4 al Hotărârii nr. 502 prevedea că activitatea TVM va fi coordonată prin intermediul Consiliului Coordonator al Audiovizualului (CCA). CCA era compus din 9 membri, dintre care 3 erau numiţi de către Parlament, alţi 3 – de către Preşedinte şi ultimii 3 – de către Guvern, fără a avea garanţii împotriva concedierii. În acest circumstanţe, începând cu februarie 2001, când un singur partid politic a controlat Parlamentul, Preşedinţia şi Guvernul, legislaţia naţională nu a mai prevăzut nicio garanţie de echilibru politic în componenţa administraţiei TVM şi a organului de control, precum şi nicio garanţie împotriva ingerinţei din partea partidului de conducere în luarea de decizii  şi funcţionarea acestor instituţii. Legea nr.1320-XV din 2002 nu a remediat suficient aceste probleme. A fost creat un Consiliu de observatori care monitoriza activitatea administraţiei TVM. Însă, potrivit art. 13 (2) al acestei Legi, doar un membru al Consiliului de observatori era numit de către partidele de opoziţie. Nu existau garanţii pentru ca toţi ceilalţi 14 membri să nu fie loiali partidului de conducere.
În concluzie, având în vedere în special monopolul virtual al TVM în Moldova, Curtea a constatat că autorităţile de stat nu şi-au îndeplinit obligaţia lor pozitivă. Pe durata de timp relevantă, cadrul legislativ era viciat, deoarece nu prevedea suficiente garanţii împotriva controlului administraţiei TVM şi, prin urmare, asupra politicii editoriale, de către organul politic al Guvernului. Aceste carenţe nu au fost remediate după adoptarea şi modificarea Legii nr.1320-XV. 

Curtea a considerat că statul pârât are obligaţia, prin prisma art. 46 CEDO, de a întreprinde măsuri de ordin general în vederea modificării legislaţiei care a dus la constatarea violării art. 10 CEDO în această cauză. 

Curtea nu s-a expus asupra satisfacţiei echitabile, rezervând această chestiune pentru o hotărâre separată. Guvernul Moldovei şi compania reclamantă au la dispoziţie 3 luni pentru a depune la Curte observaţii scrise cu privire la acest subiect sau, eventual, pentru a încheia un acord amiabil.
*  *  *

În faţa Curţii, reclamanţii au fost reprezentaţi de către dl Vitalie NAGACEVSCHI şi dl Vladislav GRIBINCEA.

